মুম্বইয়ের অন্ধেরি আদালত শনিবার অভিনেতা সঞ্জয় দত্তের নামে জামিন অযোগ্য ধারায় গ্রেফতারি পরোয়ানা জারি করেছে। চলচ্চিত্র নির্মাতা শাকিল নুরানিকে হত্যার হুমকি দেওয়ার অভিযোগ রয়েছে সঞ্জয়ের বিরুদ্ধে।
ঘটনার সূত্রপাত ২০০২ সালে। সেই সময়ে নুরানির ছবি ‘জান কি বাজি’তে অভিনয়ের জন্য সম্মত হয়েছিলেন সঞ্জয়। চুক্তিতে সই করার জন্য ৫০ লক্ষ টাকাও নিয়েছিলেন। তাঁর বিরুদ্ধে অভিযোগ, ফিল্মের কাজ শুরু হওয়ার আগে শেষ মুহূর্তে সঞ্জয় জানিয়ে দেন, তিনি এই ফিল্মে কাজ করবেন না। ‘সাইনিং অ্যামাউন্ট’ হিসেবে নেওয়া ৫০ লক্ষ টাকাও নাকি তিনি ফেরত দেননি।
এর পর নুরানি আদালতের দ্বারস্থ হলে মুম্বই হাইকোর্ট সঞ্জয়ের সম্পত্তি বাজেয়াপ্ত করার নির্দেশ দেয়। সেই সময়েই নুরানি থানায় অভিযোগ করেন যে, সঞ্জয়ের তরফে তাঁকে প্রাণনাশের হুমকি দেওয়া হচ্ছে। বলা হয়, সঞ্জয়ই কিছু আন্ডারওয়ার্ল্ড ডনকে দিয়ে তাঁকে হুমকি দেওয়াচ্ছেন।
২০১৩-তে এই মামলার সূত্রে সঞ্জয়কে আদালতে হাজিরা দিতে বলা হয়েছিল। কিন্তু সঞ্জয় জাননি। তখনই তাঁর নামে জামিন-অযোগ্য গ্রেফতারি পরোয়ানা জারি করা হয়। কিন্তু পরে সঞ্জয় আদালতে হাজিরা দেওয়ায় গ্রেফতারি পরোয়ানা মকুব করে নেওয়া হয়।
এর পর ১৯৯৩-তে মুম্বইয়ের ধারাবাহিক বিস্ফোরণের সঙ্গে সংযোগ এবং বেআইনি অস্ত্র রাখার অভিযোগে সঞ্জয়কে জেলে যেতে হয়।
সঞ্জয় জেল থেকে বেরনোর পরে তাঁর বিরুদ্ধে পুনরায় পুরনো মামলা চালু হয়। সেই ভিত্তিতে দু’বার তাঁকে আদালতে হাজিরা দিতে বলা হয়। জানা গিয়েছে, তিনি এক বারও আদালতে উপস্থিত হননি। তখনই তাঁর নামে জামিন অযোগ্য ধারায় গ্রেফতারি পরোয়ানা জারির সিদ্ধান্ত নেয় আদালত।
শাকিলের উকিল নীরজ গুপ্তা জানিয়েছেন, প্রযোজক চাইছেন, সঞ্জয় সই-বাবদ নেওয়া ৫০ লক্ষ টাকা ফেরত দিন। উপরন্তু সঞ্জয়ের আচরণের ফলে যে ক্ষতি শাকিলের হয়েছে তার ক্ষতিপূরণ হিসেবে দিন অতিরিক্ত দু’ কোটি টাকা।
সূত্রের খবর, আদালতের সিদ্ধান্ত পুনর্বিবেচনার জন্য আবেদন করেছেন সঞ্জয়।